賴斯合約無包 阿仙奴奪冠韋斯咸「冇着數」
2024年05月17日 19:01
東網電視
更多新聞短片
賴斯係阿仙奴今季爭霸重要人物。(Getty Images)
今季英超冠軍要到煞科日先揭盅，排第2位嘅阿仙奴要超越曼城，除咗自己要贏愛華頓之外，亦要韋斯咸「幫手」令曼城失分。有傳聞指阿仙奴上年收購迪格蘭賴斯，畀韋斯咸嘅轉會費包含「冠軍獎金」條款，不過英國傳媒證實條款並唔存在，阿仙奴捧盃韋斯咸都「冇着數」。
阿仙奴季前動用1.05億鎊收購迪格蘭賴斯，當中500萬鎊為浮動獎金，普遍做法都係會同冠軍掛勾。不過英國《泰晤士報》報道，呢500萬鎊獎金原來同冠軍無關，只係規定阿仙奴未來5季，每次拎到歐聯資格就要支100萬鎊，今季嘅100萬鎊獎金條款已經觸發，最後捧唔捧盃都唔關韋斯咸事。
另外，英超排名亦有唔同獎金，每升1位就多310萬鎊獎金，不過韋斯咸已經肯定會以第9名完成球季，既追唔到第8位嘅曼聯，亦唔會畀第10位嘅白禮頓過頭，煞科戰只係為名譽而戰。